Philippus, Dei gracia Francorum Rex, notum facimus universis tam presentibus quam futuris, quod nos prolocutam liberalitatem nobis faciendam ex parte dilecti et fidelis nostri episcopi Eduensis, suo et personarum ecclesiasticarum civitatis et diocesis Eduensis nomine, pro presentis exercitus nostri Flandrie subsidio, ad defensionem regni nostri, gratam et acceptam habentes, gratius tenore presentium ipsis duximus concedendum, primo: quod in instanti festo Omnium Sanctorum faciemus cudi et fabricari monetas valoris, legis et ponderis quorum erant ille que tempore beati Ludovici quondam Regis Francorum, avi nostri, currebant, et inter dictum festum et subsequens festum resurrectionis Dominice faciemus paulative cursum minui monetarum que in monetagiis nostris cuduntur ad presens prout consultius fuerit faciendum, ita quod in dicto festo resurrectionis Dominice vel circa, predictis novis monetis habere faciemus cursum suum; item, quod omnia conquesta ab ipsis suarum ecclesiarum nomine a tempore retroacto usque ad tempus concessionis hujus modi, in feodis et retrofeodis nostris aut subditorum nostrorum in quantum ad nos spectat, tenere possint perpetuo, absque coactione vendendi vel extra manum ponendi aut financias prestandi nobis pro eisdem; item, similiter quod possessiones quas pro ecclesiis et cimiteriis ecclesiarum parrochialium fundandis de novo vel ampliandis intra vel extra villas, non ad superfluitatem, sed ad convenientem necessitatem, aquiri continget, vel jam sint aquisite, de cetero apud ecclesias perpetuo remaneant, absque coactione vendendi vel extra manum ponendi aut prestandi financiam pro eisdem, et quod possessionum hujus modi possessores ad eas pro justo precio dimittendas possint, mediante justicia, coartari; item, quod bona mobilia ecclesiasticarum personarum et clericorum clericater viventium non capientur vel justiciabuntur in aliquo casu per justiciam secularem; item, quod avoationes et recogniciones nove que ab ecclesiarum subditis fuerint, nullatenus admictentur, et factas de novo faciemus penitus revocari; item, quod pretextu gardie antique in personis ecclesiasticis non impedietur ecclesiastica vel temporalis jurisdictio prelatorum; item, quod ballivi et alii officiales nostri teneantur jurare quod mandata sibi facta et facienda per licteras nostras pro ecclesiis et personis ecclesiasticis absque difficultate fideliter exequentur; item, quod non impedientur aut inquietabuntur ecclesie super possessionibus seu redditibus emptis vel emendis in feodis, retrofeodis aut censivis suis in quibus omnimodam altam et bassam habent justiciam, quum possessiones et redditus taliter aquisitos perpetuo tenere valeant absque coactione vendendi vel extra manum ponendi aut nobis prestandi financias pro eisdem; item, quod tollentur gravamina eis per gentes nostras illata, ac nostra jam concessa statuta serventur, et ea ballivi nostri jurare tenebuntur se firmiter servaturos; item, quod si decimam vel aliud onus ad opus nostrum per romanam ecclesiam prelatis predictis et aliis personis ecclesiasticis durantibus terminis solucionum decimarum nobis concessarum vel concedendarum ab eisdem ut promictitur imponi contingat vel jam impositum existat, decimarum ipsarum et decime seu alterius oneris per predictam romanam ecclesiam concedendarum vel concessarum solucionum termini non concurrant: similiter, nec ipsi qui nobis deberent excercitum tenebuntur ad eundem vel mittendum seu se redimendum pro excercitu presenti; item, quod non est intentionis nostre, nec volumus quod pretextu exactionum quarumlibet in terris dictorum prelatorum ex parte nostra pro necessitate guerrarum factarum a personis subditis vel justiciabilibus sibi de consuetudine vel de jure eis vel ecclesiis aut personis aliquod generetur prejudicium, vel novum jus nobis propter hoc aquiratur, sed in eisdem libertatibus et franchisiis, in quibus ante guerras inceptas erant legitime, perseverent; item, quod ad opus guarnisionum nostrarum bona eorum vel subditorum suorum, eis invitis, nullatenus capientur; item, quod impedimenta et gravamina que in feodis prelatorum predictorum ponuntur amoveri debite faciemus; item, quod nichil occasione subventionis noviter nobis concesse levabitur ab hominibus ecclesiarum de corpore seu manu mortua de alto et basso ad voluntatem talliabilibus, et si aliquid ab eis hoc anno pro subventione exercitus presentis sit levatum vel levari contingat, id ecclesiis hujus modi de prestando ab eis subsidio deducetur; item, quod subsidium illud juxta concessionis ipsius tenorem predictos prelatos seu auctoritate levabitur nobis seu gentibus nostris ad hoc deputatis instantibus quam cicius assignandis; et insuper quod pro gravaminibus sibi aut ecclesiis suis vel personis ecclesiasticis illatis corrigendum de quibus liquebit auditores non suspectos eisdem, cum requisiti fuerimus, concedimus qui vice nostra celeris complementum justicie super hoc prompte et fideliter exhibebunt. In cujus rei testimonium presentibus licteris nostrum fecimus apponi sigillum. Actum Parisius quindecima die mensis junii, anno Domini M° CCC° quarto.